
Lovord om Carla Neggers



«Carla Neggers er en av de mest markante og mest talentfulle forfatterne innenfor vår sjanger.»



–Debbie Macomber



«En uhyre spennende historie som har leseren i sitt grep

fra første til siste side.»



–Midwest Book Review 



«Spenning, romantikk og den berglendte Maine-kysten,

hva mer kan en leser forlange? Mord i Goose Harbor har alt.

Carla Neggers har skrevet en historie så livaktig at du kjenner lukten

av salt i luften og følelsen av tåke mot huden.»



–New York Times bestselgerforfatter Tess Gerritsen



«Neggers’ raske tempo og fargerike persongalleri feier leseren med mot en dramatisk og overraskende slutt.»



–Publishers Weekly 

Quinn Harlowe ga opp å konsentrere seg og trykket ned et par taster på iBooken sin og lagret filen hun hadde jobbet med.

Hun smilte til den lille gutten som krabbet opp i morens fang ved bordet like bortenfor, med en ABC-bok i hånden. Han skar en grimase og snudde ryggen til henne. Moren hadde lyst hår og var stilig kledd. Hun merket åpenbart ingenting, for hun fortsatte bare å lese.

De var bare kommet til B. Det var langt igjen til slutten av alfabetet.

Quinn tok en slurk av espressoen sin. Utkastet til seminaret hun skulle holde ved FBI-akademiet neste måned, fikk vente. Det gikk greit. Klokken var bare ett den fine aprilmandagen, og hun var sin egen sjef. Hun kunne arbeide i kveld i stedet, om hun ville. Nå kunne hun ta seg en time fri og bare slappe av.

Hun hadde regnet med en litt kjøligere dag i dag, så hun hadde tatt på seg en svart kasjmirgenser, men den var allerede blitt altfor varm. Vel, tenkte hun, hun hadde i det minste satt opp håret, som var nesten like svart som genseren, og det hjalp litt mot varmen.

Fire små, litt vaklevorne bord, åtte stoler og en rad med store blomsterkrukker med stemorsblomster prydet området utenfor den lille kaffebaren som lå like bortenfor kontoret hennes. De eneste gjestene som hadde valgt å sitte ute den fine dagen, var Quinn, den lille gutten og moren hans.

Våren var den absolutt fineste årstiden i Washington, tenkte Quinn.

Hun hadde veldig lyst til å ta seg en tur bort til Potomac Park og beundre de blomstrende kirsebærtrærne, men motsto lysten, for det ville ta hele ettermiddagen. Ikke engang de innfødte i Washington, som hun selv, klarte å motstå det ubeskrivelig vakre synet av de over tre tusen japanske kirsebærtrærne som omga Tidal Basin i Potomac Park. Den årlige festivalen som ble arrangert i forbindelse med blomstringen av trærne, trakk til seg turister fra hele verden. Den var imidlertid nesten over nå, for om en dag eller to ville de ha blomstret av.

Moren var kommet til bokstaven D. Hva kunne D stå for? Quinn smilte. Delfin, sannsynligvis.

Dinosaur.

Hun tok en bit av croissanten hun hadde kjøpt, og nøt smaken av den bittersøte sjokoladen. En utskeielse. I dag fikk hun klare seg med en salat til middag.

–Quinn, Quinn!

Hun så overrasket opp. Hvem var det som ropte på henne?

–Quinn!

Alicia Miller kom springende over gaten og albuet seg inn mellom to digre blomsterkrukker. Hun hadde det så travelt at hun slo knærne borti krukkene.

–Du må hjelpe meg. Vær så snill!

Quinn reiste seg fort. –Selvfølgelig, Alicia, sa hun rolig. –Kom, sett deg, fortell meg hva som foregår.

Alicia snublet over en stol og stanset foran Quinns bord. –Jeg kan ikke. Du må hjelpe meg. Det virket som hun hadde problemer med å få frem ordene. –Jeg aner ikke hva jeg skal gjøre.

–Herregud, Alicia, hva er det?

Alicia var rød i ansiktet og hadde tydelig grått. De mandelformete øynene var blanke og rødkantete. Hun kastet skremte blikk rundt seg.

Den unge kvinnen ved bordet ved siden av lukket ABC-boken og grep sønnen om livet, klar til å løpe.

Quinn prøvde å berolige henne. –Alt i orden. Alicia er en venninne.

Men kvinnen lot seg ikke berolige. Hun slapp boken ned på bordet, plasserte gutten på den ene hoften, slengte den store, uformelige håndvesken over skulderen og dyttet barnevognen mot fortauet.

Gutten pekte mot bordet. –Boken min!

–Jeg skal kjøpe en ny til deg.

Han skrek i protest, men moren stanset ikke. Hun skjøv barnevognen ut på fortauet, satte barnet opp i den, heiste håndvesken bedre opp på skulderen og forsvant.

Quinn snudde seg mot Alicia. De to hadde kjent hverandre siden de studerte sammen ved University of Virginia. Etter studiene hadde Alicia reist hjem igjen til Chicago for å få seg jobb der, og de hadde glidd fra hverandre, men hadde likevel sporadisk kontakt. Så, et år tidligere, hadde Alicia fått seg jobb i justisdepartementet, der Quinn var analytiker. Men det hadde ikke ført dem nærmere hverandre igjen. Quinn hadde sluttet i jobben i departementet i januar, og det hadde selvfølgelig ikke hjulpet på vennskapet, det heller. Hun hadde latt Alicia låne hytta hun eide ved Chesapeake Bay de siste fem helgene, men Alicia hadde ikke invitert henne med utover en eneste gang, ikke så mye som en ettermiddag engang.

Quinn regnet med at Alicia kom rett fra hytta nå. Hun luktet saltvann og svette og var kledd i en blå bomullsgenser, jeans og sporty sandaler som så ut som de nylig hadde vært våte.

–Vær så snill. Jeg må… Alicia grep Quinn i armen med stive, kloaktige fingre. –Jeg må snakke med deg.

Quinn la hånden sin over Alicias. Den var kald som is. –Vi setter oss.

Alicia lukket øynene. –Jeg klarer ikke å tenke.

–Hva kan jeg hjelpe deg med, Alicia?

Hun åpnet øynene igjen. –Ingenting! Ingen kan gjøre noe nå! Fiskeørnen. Ansiktet hennes fortrakk seg, og blanke tårer presset seg ut fra øyekrokene. –Jeg så en fiskeørn rive en andunge i filler. Det var grusomt. Den stakkars, lille ungen.

–Huff, så fælt. De er rovfugler, så de gjør sånne ting, men det er ubehagelig å se på. Quinn snakket med rolig stemme. –Vil du ha en kopp kaffe, eller noe annet?

–Du jobber.

Quinn bøyde seg frem mot bordet og lukket iBooken. –Egentlig ikke. Det er så fint i dag, så jeg har lyst til å ta en tur bort i Potomac park og se på kirsebærblomstringen. Den varer ikke stort lenger nå.

Alicia virket fryktelig urolig. Hun klarte liksom ikke å stå stille. –Jeg kan ikke… Jeg vet ikke hva jeg skal gjøre.

–Med hva? Fiskeørnen? Alicia… Quinn nølte litt. –Skal vi gå bort på kontoret mitt? Vi kan snakke der.

Alicia hørte henne visst ikke. –Fiskeørnen, fiskeørnen, Quinn. Fiskeørnen. Hun pløyde de stive fingrene inn i håret sitt og trakk pusten fort tre ganger. Nye tårer silte nedover kinnene. –Den kommer til å drepe meg.

Hun stivnet liksom i armene, som om hun prøvde å hindre seg selv i å gå i stykker. Bevegelsene var rykkete og ukoordinerte. Hun hadde vært fryktelig rastløs og urolig de siste månedene. Hun lette etter noe mer i livet sitt enn bare jobb og karriere, sa hun, men hva, det visste hun ikke. Helgene ute ved sjøen skulle få henne til å finne det ut.

–La meg få følge deg bort til kontoret ditt, Alicia. Noen der kan sikkert hjelpe.

–Nei! Alicia tok et hastig skritt tilbake og støtte borti kanten på Quinns bord. –Jeg klarer ikke å tenke. Hun slo etter noe i luften, som om noe usynlig prøvde å angripe henne. Hadde fiskeørnen virkelig skremt henne så alvorlig? Quinn tok opp stresskofferten sin, der mobilen hennes lå. Hun ville ringe 911, om nødvendig.

–Ingen vet at jeg er her, at jeg snakker med deg. Jeg har ikke sagt det til noen. Alicia senket stemmen dramatisk. –Ikke en levende sjel.

Quinn så hjelpeløst på henne. –Men hva er det, Alicia? spurte hun. –Du må prøve å slappe litt av.

–Ikke fortell noen om meg. Alicia trakk pusten fort. –Vær så snill, ikke gjør det.

–Nei da.

–Lov meg det. Jeg er ikke meg selv. Jeg vet at jeg ikke er det.

Ivan Andropov, den russiske innvandreren som eide kaffebaren, kom ut i det hvite kokkeforkleet sitt med en mobiltelefon i hånden. –Hva er det som foregår her? Jeg ringer politiet.

Alicia utstøtte et gisp, kastet seg rundt, veltet en stol og banet seg vei mellom to blomsterkrukker.

Quinn skyndte seg etter henne mens hun viftet avvergende med hånden til Ivan. –Ikke ring, Ivan, sa hun fort. –Hun er en venninne av meg. Hun sprang ut på fortauet, men Alicia var allerede kommet bort til hjørnet på bygningen. –Alicia! ropte Quinn. –Stopp! Ingen ringer politiet.

Alicia så seg ikke tilbake engang. Hun var borte ved gatekrysset allerede. En skinnende svart sedan kjørte opp på siden av henne. Den så ut som halvparten av bilene i Washington.

Bakdøren på førersiden gikk opp, Alicia hoppet inn i bilen, døren ble lukket igjen, og bilen kjørte bortover gaten i stor fart.

Quinn sparket av seg skoene og sprang mot krysset, men da hun kom bort til gatehjørnet, var bilen borte. Hun hadde ikke fått en sjanse til å ta bilnummeret, og bilen hadde sotete vinduer, så hun hadde ikke fått så mye som et glimt av dem som satt inne i den heller.

Hvem hadde åpnet bakdøren?

Og hvis Alicia ikke hadde sagt til noen at hun var her, hvordan hadde de som satt i bilen, klart å finne henne? Hadde hun leid bilen, kanskje? Nei, det virket lite sannsynlig. I den tilstanden hun var i, var det lite sannsynlig at hun var i stand til noe som helst uten hjelp.

Quinn gikk tilbake til kaffebaren for å hente iBooken og stresskofferten sin. Hun tok opp ABC-boken den lyshårete kvinnen hadde lagt igjen på bordet, og gikk bort til Ivan med den. Han sto fremdeles i døren, med armene i kors over brystet og en dyp rynke i pannen. Han var i begynnelsen av førtiårene, hyggelig og vennlig, men han likte ikke opptrinn.

Han tok boken hun rakte ham. –De kommer aldri tilbake, sa han.

–Ringte du politiet?

Han ristet på hodet. –Jeg liker ikke politiet. Denne venninnen din, er hun gal i hodet?

–Nei. Hun virket kanskje sånn nå nettopp, men hun er ikke det. Vi har ikke hatt noe særlig kontakt den siste tiden, etter at jeg sluttet i justisdepartementet.

Han sperret opp øynene. –Er hun advokat?

–Ja, men hun har ikke vært i en rettssal siden vi studerte sammen. Hun har neppe vært på jobb i dag, ikke slik som hun så ut nå nettopp. Hun har lånt hytta mi de siste helgene. Hun var litt utbrent, sa hun, så hun trengte å komme seg vekk og slappe av.

–Litt?

–Vel, mer enn jeg var klar over.

Quinn merket at håret holdt på å gli ut av klemmene hun hadde festet det med, men hun ignorerte det. Hun hadde selv sluttet i den hektiske jobben i justisdepartementet fordi hun ønsket et mer normalt liv. Fleksibiliteten ved å jobbe for seg selv. Litt roligere dager og et tempo hun kunne bestemme selv, ikke et som ble tvunget på henne.

De fleste av vennene hennes hadde applaudert beslutningen hennes, men Alicia betraktet den nærmest som en personlig fornærmelse, som om Quinn hadde sveket både vennskapet deres og deres felles ambisjon, til tross for at de hadde både forskjellige jobber og forskjellige interesser.

–Jeg aner ikke. Quinn visste ikke hva annet hun skulle si. –Jeg aner ikke hva som skjedde nettopp, Ivan. Dette ligner ikke Alicia. Ikke i det hele tatt.

–Narkotika, sa han og lot armene falle langs sidene. –Hun går på narkotika.

Quinn prøvde ikke å protestere.

Alicia lå sammenkrøkt på gulvet i bilen, en Lincoln Town Car, og hulket og bablet usammenhengende. Steve Eisenhardt satt i baksetet ved siden av henne og prøvde å skjule for naziene i forsetet hvor oppskaket han var. Han jobbet sammen med Alicia i justisdepartementet og var en venn av henne. Hadde han fått det som han ønsket, ville han vært mer enn bare en venn også. Men den siste tiden hadde svært lite gått som han ville.

Han hadde forrådt henne til fordel for kjeltringene i forsetet, men ønsket fremdeles å redde henne. Han hadde aldri følt seg mer hjelpeløs. De fordømte foreldrene hans, de dødskjedelige årene på universitetet, redselen for at han ikke skulle klare å få advokatbevilling, alt det var bagateller sammenlignet med smørjen han befant seg i nå.

Han hadde inngått en pakt med djevelen. Og nå var djevelen kommet for å innkassere det han skulle ha.

Alicia sparket ham hardt i skinneleggen. Det virket som hun ikke klarte å kontrollere bevegelsene sine, og hun var blitt merkbart verre i løpet av de fem minuttene som var gått siden hun kom inn i bilen. Hadde hun vært i en normal tilstand, ville hun blitt vettskremt av å se seg selv på denne måten. Hun var vanligvis en rolig, behersket kvinne. En vakker, intelligent, velutdannet advokat og en elsket datter. Foreldrene var begge leger i Chicago. Han hadde aldri hatt sjans på henne. Han hadde begynt i jobben i justisdepartementet bare to måneder tidligere, en av mange ambisiøse unge advokater fra rik familie med arvete penger og politiske forbindelser. Alicia betrodde seg gjerne til ham, hun ga ham råd om hvordan han burde tone ned «arrogansen» sin, og hun tilbød ham gjerne sitt vennskap, men noe mer enn det kom hun neppe noensinne til å tilby ham. Han var ikke stygg, men ikke spesielt pen heller. Han var ganske ordinær, i hvert fall etter Washington-standard, men Alicia Miller var ikke interessert i det ordinære.

Og nå hadde holdningen hennes skaffet henne alvorlige problemer.

Steve bøyde seg frem over forseteryggen. –Hvis noe skjer med henne, og politiet sjekker denne bilen, bør dere ha nummeret til en pokker så god advokat. Han syntes selv at han virket ganske rolig i stemmen, men den lå nok en halv oktav høyere enn normalt. –DNA-et hennes er overalt her bak.

Ingen av de to mennene i forsetet svarte. Han visste ikke hvem de arbeidet for. Han hadde riktig nok en viss anelse, men ville ikke vite detaljer. Sjåføren så ut som en SS-offiser, og den andre fyren kunne vært hentet fra en plakat for Hitlerjugend. Han kunne umulig være en dag over tjue. Begge hadde helt kortklippet hår, brede skuldre, firkantet kjeveparti, en arrogant, nedlatende holdning og ingen humor.

SS-fyren svingte inn til fortauskanten i Pennsylvania Avenue, snudde seg og så på Steve. Han ante ikke hva han het. Han ville ikke vite det heller. Fyrens gulaktige øyne var nok til å skremme vettet av selv de døde.

–Kom deg ut. Kom deg tilbake til skrivebordet ditt. Du vet ingenting.

–Nei, det har du rett i.

Ikke antydning til et smil engang.

–Jeg har gjort min del. Dere kan ikke beholde…

Den andre kastet et blikk mot baksetet. –Ut, nå.

Steve protesterte ikke. Han spurte ikke hva som ville skje med Alicia. Han hadde fått en beskjed på mobilen i lunsjen om å innfinne seg i Pennsylvania Avenue innen ti minutter. Beskjeden hadde dirret av en underliggende trussel. Han var riktig nok ikke blitt truet med lemlestelse eller død. Ikke ennå. Det eneste han var blitt truet med hittil, var at karrieren hans ville bli ødelagt, at han ville bli offentlig ydmyket, arrestert og kanskje få fengselsstraff.

Jævlene hadde bilder av ham og den femten år gamle datteren til en fremstående kongressmann.

Steve hadde adlydt ordren, lagt på sprang og ankommet det avtalte stedet på under ti minutter. Bilen hadde plukket ham opp og kjørt mot Dupont Circle. Alicia gikk rundt i Washingtons gater, og hans jobb var å få henne inn i bilen. Hun stolte på ham. Fikk hun se ham, ville hun samarbeide.

De hadde selvfølgelig rett, og det beroliget ham til en viss grad. Men heller ikke mer. Hvis han skulle utsettes for utpressing av nazikjeltringer, var det i hvert fall et håp om at de var smarte nazikjeltringer, av den typen som unngikk å bli tatt og som ikke kom til å avsløre ham. Han ville gjøre som de forlangte, og så fikk han bare håpe at de forsvant når de ikke hadde flere skitne jobber til ham.

Da han fikk øye på Quinn Harlowe, hadde han et øyeblikk fått panikk. Quinn var historiker, ikke advokat, men Harlowene var kjent for å registrere absolutt alt. Quinn var søkende og nysgjerrig, av den typen som kastet seg ut i farefylte situasjoner uten å tenke. Hun påsto selv at hun ikke var som forfedrene sine, men det var bare tull. Hun hadde tross alt sluttet i en sikker jobb og begynt for seg selv i en alder av bare trettito.

Etter Steve oppfatning stilte modige mennesker feiginger som ham i et dårlig lys, og ofte skapte de problemer for sånne som ham også.

Han måtte imidlertid innrømme at situasjonen han befant seg i akkurat nå, var selvforskyldt. Han hadde vært dum og svak.

Heldigvis hadde bilen sotete vinduer, så verken Quinn eller andre kunne se inn. Og naziene i forsetet var eksperter på råkjøring, så de hadde fjernet seg lynraskt fra stedet.

Men Steve visste at han aldri ville bli kvitt bildet av Alicias ansikt da hun fikk se de to i forsetet og skjønte at han hadde forrådt henne.

Bilen stoppet akkurat så lenge at han kom seg ut døren, og han hadde knapt satt føttene på fortauet utenfor, før den var ute i trafikken igjen og ble en av utallige andre av samme merke og type og farge, på vei gjennom den tette bytrafikken. Den beryktede trafikken i Washington ble enda verre enn ellers når kirsebærtrærne blomstret. De to ukene med årlig galskap var imidlertid snart over, og med litt flaks, tenkte Steve, ville marerittene som hadde forfulgt ham de siste månedene, være over snart, de også.

Han rettet på jakken og slipset og fisket frem et sammenbrettet lommetørkle og tørket svetten av pannen. Den gjennomvåte skjorten kunne han ikke gjøre noe med. Han hadde svettet som en gris helt siden han fikk telefonen. Heldigvis hadde han ikke fått tid til å spise før den kom, da ville han antagelig ha spydd opp igjen hele lunsjen.

Han nærmet seg den imponerende bygningen som huset USAs justisdepartement, og sakket farten. Bygningen okkuperte hele kvartalet mellom Pennsylvania Avenue og Constitution Avenue. Da han begynte i jobben, hadde han vært henrykt over å få jobbe under selveste avdelingsleder Gerard Lattimore, men etter to måneder hadde henrykkelsen avtatt betraktelig. Nå hadde han forrådt Alicia, den eneste virkelige vennen han hadde i departementet, og ikke bare henne, men også hundrevis av hederlige ansatte som kom til å bli merket av det han hadde gjort.

Han var en avskyelig person. Falsk, kritikkverdig. Avskum. Han hadde hele tiden visst hva han gjorde, både med kongressmannens mindreårige datter og med Alicia. Den typen risikoer som han tok, kunne verken kalles verdige eller hederlige. Med kongressmannens datter hadde det dreid seg om seksuell tilfredsstillelse. Med Alicia dreide det seg om å redde sitt eget skinn. Når det gjaldt de seksuelle utskeielsene, kunne han i det minste unnskylde oppførselen sin, i hvert fall til en viss grad, med å lure seg selv til å tro at han var den eneste som ble skadelidende. Men etter å ha sett Alicia sammenkrøkt og klynkende i baksetet på nazibilen kunne han ikke lenger lure seg selv.

Svina kan da umulig ha noen grunn til å ta livet av henne.

Han gikk inn på det lille kontoret sitt. Hvem i helvete var det han prøvde å lure? Disse jævlene var i stand til å ta livet av hvem som helst som kom i veien for dem. Alicia. Ham. Han ante ikke hvordan Alicia hadde kommet i konflikt med dem, og ikke ville han vite det heller. Men det hadde hun, det var det ingen tvil om.

Han hadde fått en beskjed på talepostkassen sin fra Quinn Harlowe. Han lyttet til den med hamrende hjerte. Hun ba ham ringe så fort han kunne.

Han så på mobilen. Hun hadde lagt igjen en beskjed der også. Han ringte henne tilbake med mobilen.

Hun svarte på første ring. –Takk for at du ringer meg tilbake, Steve. Jeg vet at du og Alicia er blitt venner. Har du tilfeldigvis sett henne i ettermiddag?

–Jeg har ikke sett henne i hele dag. Jeg tror ikke hun har vært på jobb. Hvorfor spør du?

–Jeg så henne for en halv time siden. Jeg satt på en kaffebar like bortenfor kontoret mitt og drakk kaffe da hun plutselig dukket opp. Hun virket fryktelig oppskaket over et eller annet og ville snakke med meg om det, men så sprang hun plutselig av sted, før jeg fikk greie på hva det var.

–Sprang hun? Hvorfor det?

–Eieren av kaffebaren feiltolket situasjonen og truet med å ringe til politiet.

Steve kjente svetten bryte ut i pannen igjen. Politiet. –Gjorde han det?

–Nei.

Quinn var ikke typen til å si for mye, uansett hva det gjaldt. Hun var lojal mot Alicia. Vennskapet deres var kanskje litt anstrengt for tiden, men Quinn ville aldri sagt noe om Alicias tilstand uten at hun hadde grunn til det.

–Alicia har ikke vært seg selv de siste ukene, sa Steve. –Hun er utbrent. Alle sier at ting ikke lenger er som før nå etter at du sluttet her, ikke at jeg mener det er din skyld at hun har problemer, det er ikke det. Hva vil du at jeg skal gjøre?

–Jeg stikker bortom leiligheten hennes og ser om hun er der. Kanskje jeg kan få snakke litt mer med henne. Hun stakk av før jeg fikk noe særlig ut av henne, i hvert fall ikke noe med fornuft i.

Bra, tenkte Steve. Quinn hadde ikke skjønt noe av det Alicia hadde sagt til henne. Han kremtet og anstrengte seg til det ytterste for å få stemmen til å virke normal. –Trist å høre at hun var så oppskaket.

–Ja, det synes jeg også. Hvis hun dukker opp der borte eller ringer, kan du ikke gi meg beskjed?

–Jo, selvfølgelig. Den gjennomsvette skjorten kjentes kald nå. –Og er det noe mer jeg kan gjøre, må du ringe meg.

Quinn takket ham, lovet å ringe om hun fikk vite noe mer, og la så på.

Steve sank tilbake i stolen og blunket vekk tårene. Helvete. For en drittsekk han var. Han hadde truffet Quinn noen ganger, når de begge hadde vært ute sammen med en del andre kolleger etter jobben. Hun var humoristisk og dyktig i jobben sin. Hun var ikke beregnende eller superambisiøs, slik altfor mange mennesker i Washington var.

Han ante ikke hvor de to nazitypene hadde kjørt med Alicia, og han visste ingenting om hva hun hadde gjort for å komme på kant med dem, men han håpet inderlig at ingenting alvorlig ville tilstøte henne.

Det er ingenting jeg kan gjøre med det nå.

Kalendervarsleren hans ga lyd fra seg. Fem minutter til ettermiddagsmøtet begynte. Han husket ikke engang hva de skulle ha møte om i dag. Kom Lattimore til å være til stede?

Han bannet innvendig, åpnet en flaske vann og drakk den på styrten, uten å trekke pusten engang. Han følte seg straks litt bedre og gikk i gang med å arbeide igjen.

